Diari Oficial de la Generalitat Valenciana


Sumari del DOGV 6397, del 15-11-2010 (2010/11358)

RESOLUCIÓ de 13 d'octubre de 2010, de la Secretaria de Govern del Tribunal Superior de Justícia de la Comunitat Valenciana, per la qual es convoquen borses de treball de secretaris judicials substituts en les províncies d'Alacant, Castelló i València. Exp. Governatiu 193/10.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6397

Data del DOGV
:   15-11-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/11028


Data del document
:   13-10-2010

Organisme emissor
:   Tribunal Superior de Justícia de la Comunitat Valenciana

Tipus de document
:   Resolució

Descriptors 

:   * concurs administratiu

RESOLUCIÓ de 13 d'octubre de 2010, de la Secretaria de Govern del Tribunal Superior de Justícia de la Comunitat Valenciana, per la qual es convoquen borses de treball de secretaris judicials substituts en les províncies d'Alacant, Castelló i València. Exp. Governatiu 193/10. [2010/11112]
De conformitat amb el que disposen l'article 451 de la Llei Orgànica del Poder judicial i els articles 134 a 139 del Reglament Orgànic 1608/2005, de 30 de desembre, pel qual s'aprova el Reglament Orgànic del Cos de Secretaris Judicials, aquesta Secretaria de Govern ha acordat anunciar la convocatòria de borses de treball de secretaris judicials substituts en les províncies d'Alacant, Castelló i València, d'acord amb les bases següents:
Primera. Es fixa en 65 el nombre de places que han de constituir la borsa a la província d'Alacant, més 19 com a quota de reserva; 40 a la província de Castelló més 10 com a quota de reserva; i 75 a la província de València, més 22 com a quota de reserva.
Les borses tindran vigència durant un any a partir de la publicació de la seua constitució, prorrogable per un altre.
Del total de les places convocades es reservarà el 5% per a ser cobertes per qui tinga la condició legal de discapacitat; amb grau de discapacitat igual o superior al 33%, de conformitat amb el que preveu l'article 5 del Reial Decret 406/2010, de 31 de març (Boletín Oficial del Estado de l'1 d'abril) sempre que acrediten aquest grau de discapacitat i la compatibilitat funcional amb l'exercici de les tasques i funcions que corresponen al Cos de Secretaris Judicials.
Segona. Podrà prendre part en aquest concurs qui a la data de finalització del termini de presentació de sol·licituds reunisca els requisits següents:
1r Ser espanyol i major d'edat.
2n Ser llicenciat en dret.
3r No haver estat condemnat ni estar processat o inculpat per delicte dolós, a menys que haguera obtingut la rehabilitació o haguera recaigut en la causa interlocutòria de sobreseïment ferm o s'hagueren cancel·lat els antecedents penals.
4t Trobar-se en el ple exercici dels seus drets civils.
5é No trobar-se inhabilitat per a l'exercici de funcions públiques.
6é No haver estat separat per mitjà de procediment disciplinari d'un cos de l'estat, de les comunitats autònomes o de les administracions locals, ni suspés per a l'exercici de funcions públiques en via disciplinària o judicial, llevat que haguera estat degudament rehabilitat.
7é No patir malaltia o defecte físic o psíquic que li impedisca l'exercici del càrrec.
8é No haver complit l'edat de setanta anys o que es vaja a complir en el transcurs de la vigència de la borsa.
Tercera. Les persones interessades adreçaran una única sol·licitud de participació al secretari de govern del Tribunal Superior de Justícia, amb indicació de les províncies a què opten per ordre de preferència, la qual cosa podran efectuar directament o servint-se de qualssevol de les modalitats previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dins el termini de deu dies naturals següents a la publicació de la convocatòria en el Boletín Oficial del Estado sense que incidisca en el còmput del termini qualsevol altra forma de publicitat que puga donar-se a la convocatòria.
Quarta. 1) Les sol·licituds de participació s'ajustaran necessàriament al model inclòs en l'annex d'aquesta resolució i uniran a la mateixa fotocòpies compulsades del document nacional d'identitat, del títol de llicenciat en dret o del justificant de pagament de les taxes per a l'expedició del mateix, de la certificació de l'expedient acadèmic de la indicada llicenciatura, certificat mèdic oficial que acredite no patir defecte físic o malaltia psíquica o física que l'incapacite per a l'exercici del càrrec, així com dels documents que resulten acreditatius dels mèrits al·legats pel concursant.
2) El certificat d'antecedents penals serà requerit directament pel Ministeri de Justícia, a instàncies del secretari de govern, únicament dels seleccionats que no estiguen en actiu en el Cos de Gestió Processal i Administrativa.
3) Els qui pertanyen a algun cos de l'administració i es troben en situació de servei actiu hi adjuntaran una certificació de no trobar-se suspesos en virtut d'expedient disciplinari, excepte en el supòsit de pertinença al Cos de Gestió Processal i Administrativa, i en aquest cas l'acreditació la realitzarà el Ministeri de Justícia a sol·licitud del secretari de govern.
4) Els aspirants que tinguen la condició legal de discapacitats amb grau igual o superior al 33 per 100 hauran de presentar certificació dels òrgans competents que acredite la seua capacitat funcional per a exercir les tasques pròpies del Cos de Secretaris Judicials.
Cinquena. Els qui formen part d'una borsa, a la convocatòria d'una nova hi hauran de participar, si així ho desitgen, i es procedirà a la valoració dels mèrits al·legats d'acord amb el que preveu la nova convocatòria.
Sisena. 1) Acabat el termini de presentació de sol·licituds, el secretari de govern procedirà a la valoració dels mèrits al·legats pels aspirants que reunisquen els requisits exigits.
2) Es valoraran els mèrits següents, d'acord amb el barem i criteris de puntuació establerts en la Resolució de la Direcció General de Relacions amb l'Administració de Justícia, de 16 de maig de 2006, publicada en el BOE de 2 de juny del mateix any, modificada parcialment per la Resolució de 14 de juliol de 2008, de la Direcció General de Modernització amb l'Administració de Justícia, publicada en el BOE de 5 d'agost de 2008:
a) Expedient acadèmic.
b) Ser doctor en dret i qualificació aconseguida en l'obtenció d'aquest grau.
c) Anys d'exercici efectiu de l'advocacia davant els jutjats i tribunals, dictàmens emesos i assessoraments prestats. El temps d'exercici professional es computarà des de la data de la primera alta com a exercent en qualsevol col·legi.
d) Haver actuat com a oficial habilitat i temps de durada de l'habilitació.
e) Haver realitzat tasques de substitució de secretaris judicials, jutges o fiscals i temps efectiu de les substitucions.
f) Anys de servei efectiu com a professors de disciplines jurídiques en universitats públiques o privades, o col·laborador en departaments d'aquestes disciplines.
g) Anys de servei com a funcionari de carrera en qualsevol altre cos de les administracions públiques per a l'ingrés en el qual s'exigisca expressament estar en possessió del títol de llicenciat en dret. El temps d'exercici professional es computarà des que van ser nomenats funcionaris en pràctiques o des de la data de presa de possessió en el seu primer destí.
h) Publicacions cientificojurídiques.
i) Ponències i comunicacions en congressos i cursos d'interés jurídic.
j) Realització de cursos d'especialització jurídica.
k) Haver aprovat algun dels exercicis que integren les proves d'accés pel torn lliure al Cos de Secretaris Judicials, de la carrera judicial o fiscal o de qualsevol oposició per a la que s'exigira tenir la condició de llicenciat en dret.
l) Temps de serveis, si és el cas, en el Cos de Gestió Processal i Administrativa.
m) Tenir coneixements de dret i/o de llengua propis.
El mèrit enumerat en la lletra 1) de la base sexta, açò és, ser funcionari del Cos de Gestió Processal i Administrativa, es valorarà com a preferent a l'hora de la crida, davant els altres integrants de les borses de secretaris substituts.
Setena. 1) Una vegada valorades les sol·licituds, el secretari de govern procedirà a l'elaboració d'una llista provisional de seleccionats ordenats de major a menor puntuació obtinguda, així com de la quota de reserva, on figuraran els cognoms, número de document nacional d'identitat, número d'ordre i puntuació obtinguda per cadascun dels candidats. Les llistes es publicaran en els taulers d'anuncis dels tribunals superiors de justícia, audiències provincials, deganats de les capitals, unitats administratives, delegacions del govern i seu central del Ministeri de Justícia.
2) Els interessats tindran deu dies hàbils per a efectuar reclamacions davant el secretari de govern, comptadors a partir de l'endemà de la publicació de les llistes en la seu central del Ministeri de Justícia, i per a optar per la borsa de la qual desitgen formar part si hagueren estat seleccionats en més d'una en tot el territori nacional, havent de presentar escrit de renúncia en les altres on hagen estat seleccionats. Les reclamacions respecte a la valoració provisional de mèrits només podran referir-se estrictament a la valoració dels mèrits que hagen quedat acreditats en el moment de la sol·licitud, respecte als quals no s'admetrà en cap cas, l'esmena. Les reclamacions no podran comportar la invocació ni acreditació d'altres mèrits diferents dels de la sol·licitud.
3) En el termini de quinze dies hàbils el secretari de govern resoldrà les reclamacions confeccionant la llista d'aspirants definitivament admesos, que remetrà al Ministeri de Justícia perquè aquest comprove que no hi haja candidats que formen part de més d'una borsa de treball. Si és així, es procedirà a la seua exclusió de la borsa en què hagen obtingut menor puntuació. Una vegada confirmada pel secretari general de l'administració de justícia i publicada en la forma assenyalada en el punt 1 d'aquesta base setena, així com en la pàgina web del Ministeri de Justícia, es remetrà al Boletín Oficial del Estado i al butlletí oficial de la comunitat autònoma per a la seua publicació.
Vuitena. 1) Els secretaris substituts que vagen nomenant-se hauran de prendre possessió dins el termini de les vint-i-quatre hores següents a la comunicació del nomenament, davant el secretari coordinador provincial.
2) Quan per renúncia o altres causes legals de cessament no hi haguera candidats suficients, podran ser nomenats, per rigorós ordre de mèrits, els qui hagen obtingut puntuació en aquesta convocatòria.
Novena. Els secretaris substituts quedaran subjectes durant el temps que exercisquen els càrrecs a l'estatut dels membres del Cos de Secretaris Judicials, i tindran dret a percebre les remuneracions corresponents al lloc de treball exercit i seran donats d'alta en el Règim General de la Seguretat Social.
Deu. Durant el temps que exercisquen els seus càrrecs, els secretaris substituts estaran afectats per les incompatibilitats i prohibicions contingudes en els articles 140 i següents del Reglament Orgànic del Cos de Secretaris Judicials.
Onze. Els nomenaments de secretaris substituts quedaran sense efecte produint el seu cessament:
a) En el moment de la presa de possessió o reincorporació dels titulars als seus destins o supressió de la plaça per a la que van ser nomenats.
b) Falsedat en algun dels requisits exigits o circumstàncies al·legades per a la seua inclusió en les borses.
c) Per sanció disciplinària ferma en via administrativa, diferent de la d'advertència.
d) Per expiració del termini, o quan desapareguen les raons de necessitat o urgència per les quals van ser nomenats.
e) Per complir l'edat de jubilació forçosa establerta en la Llei Orgànica del Poder judicial i en el Reglament per als Funcionaris del Cos de Secretaris Judicials.
f) Per renúncia de l'interessat degudament acceptada i justificada.
g) Per resolució motivada del Ministeri de Justícia, a proposta del secretari de govern corresponent, quan concórrega alguna de les causes d'incapacitat, incompatibilitat i prohibició i quan deixaren d'atendre diligentment els deures del càrrec o foren manifestament inadequats en el seu exercici.
Dotze. Contra els acords del secretari de govern del Tribunal Superior de Justícia els interessats podran interposar recurs d'alçada davant el Ministeri de Justícia, a fi d'esgotar la via administrativa i, si és el cas, recurs contenciós administratiu davant la Sala del Contenciosa Administrativa del Tribunal Superior de Justícia de la Comunitat Valenciana.
València, 13 d'octubre de 2010.- El secretari de govern: Jesús Olarte Madero.